'Seriti-kommissie se verslag 'n klug' | Maroela Media
So sê dr. Pieter Groenewald, die VF Plus se hoofwoordvoerder oor verdediging. Volgens Groenewald is dit eenvoudig onwaar dat daar absoluut niks ongerymds was nie, dat al die vereistes nagekom is en dat al die wapentuig wat aangekoop is ten volle benut word.
"Ongeveer 20 Gripen-vegvliegtuie word tans gestoor en geensins gebruik nie. As daar geen ongerymdhede was nie, kan met reg gevra word hoekom Schabir Shaik, en Tony Yengeni as destydse voorsitter van die gesamentlike staande komitee vir verdediging, dan skuldig bevind en tronk toe gestuur is vir ongerymdhede wat verband hou met die wapenskandaal," het Groenewald gesê.
"Die Seriti-kommissie het weereens getoon dat die wapenskandaal net nog 'n verdere korrupsieskandaal sal wees wat 'n litteken op die ANC-regering sal laat."
Volgens die DA is die kommissie se bevindinge "uiters teleurstellend". David Maynier, DA-LP, het verwys na oorsese ondersoeke wat volgens hom nie in ag geneem is nie. Patricia de Lille, burgemeester van Kaapstad, het in 1999 toe sy nog 'n LP vir die PAC was, versoek dat pres. Jacob Zuma, sy raadgewer Schabir Shaik en ANC-veteraan Tony Yengeni ondersoek word. De Lille het in reaksie op die kommissie se verslag gesê dit is duidelik dat die kommissie se verwysingsraamwerk opgestel is om die president van enige blaam te onthef.
Die ANC het die kommissie egter geloof vir die "uitputtende" ondersoek en die hoop uitgespreek dat die kwessie nou "tot ruste kan kom".
Zuma het Donderdag die Seriti-kommissie se verslag bekend gemaak, meer as vier jaar nadat die kommissie met sy ondersoek begin het. Lees meer hier.